Document ID: 32006D0578

KOMISIJAS LĒMUMS
(2006. gada 23. augusts)
par ārkārtas pasākumiem attiecībā uz neatļauto ģenētiski modificēto organismu LL RICE 601 rīsu produktos
(izziņots ar dokumenta numuru K(2006) 3863)
(Dokuments attiecas uz EEZ)
(2006/578/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), jo īpaši tās 53. panta 1. punkta pirmo daļu,
tā kā:
(1)
Eiropas Parlamenta un Padomes Regulas (EK) Nr. 1829/2003 par ģenētiski modificētu pārtiku un barību 4. panta 2. punktā un 16. panta 2. punktā noteikts, ka ģenētiski modificēta (2) pārtika vai barība nav laižama Kopienas tirgū, ja vien tai nav pievienota atļauja, kas piešķirta saskaņā ar minēto Regulu. Regulas 4. panta 3. punktā un 16. panta 3. punktā noteikts, ka atļaujas ģenētiski modificētas pārtikas vai barības laišanai tirgū var piešķirt tikai tad, ja ir atbilstoši un pietiekami pierādīts, ka tai nav kaitīgas iedarbības uz cilvēku veselību, dzīvnieku veselību vai vidi, tā nemaldina patērētāju vai lietotāju un neatšķiras no pārtikas vai barības, kuras aizstāšanai tā paredzēta, tādā mērā, ka tās normāla lietošana uzturā dzīvniekiem vai cilvēkiem uzturvielu ziņā būtu neizdevīga.
(2)
Amerikas Savienoto Valstu iestādes (“ASV iestādes”) 2006. gada 18. augustā informēja Komisiju, ka ASV tirgū noņemtajos tirdzniecībai domāto 2005. gada ražas gargraudu rīsu paraugos konstatēti rīsu produkti (“piesārņotie produkti”), kas piesārņoti ar ģenētiski modificētajiem t. s. “LL RICE 601” rīsiem, kurus nav atļauts laist Kopienas tirgū. Par produktu piesārņojumu ASV iestādēm 2006. gada 31. jūlijā ziņoja sabiedrība Bayer Crop Science, kas izstrādājusi ģenētiski modificētos rīsus LL RICE 601. Vēlāk ASV iestādes papildus informēja Komisiju, ka pagaidām neesot zināms, cik liels ir piegādes ķēdes piesārņojums un tobrīd neesot iespējams sniegt ziņas par varbūtēju piesārņojumu eksportā uz Kopienu. Bez tam tās informēja Komisiju, ka arī ASV nav saņemta atļauja minēto produktu laišanai tirgū.
(3)
Pasākumiem, kas nosakāmi attiecībā uz piesārņoto produktu iespējamo ievešanu, būtu - neatkarīgi no dalībvalstu pienākuma veikt kontroli - jāveido visaptveroša, kopēja pieeja, kas ļautu veikt straujas, efektīvas darbības un izvairīties no stāvokļa atšķirīga traktējuma dažādās dalībvalstīs.
(4)
Regulas (EK) Nr. 178/2002 53. pantā paredzēta iespēja noteikt Kopienas ārkārtas pasākumus attiecībā uz pārtiku un barību, ko ieved no kādas trešās valsts, lai pasargātu cilvēku veselību, dzīvnieku veselību vai vidi, ja apdraudējumu nevar pietiekami ierobežot ar attiecīgo dalībvalstu veiktajiem pasākumiem.
(5)
Tā kā ģenētiski modificētie rīsi LL RICE 601 nav atļauti ar Kopienas tiesību aktiem un tā kā var pieņemt, ka briesmas var radīt produkti, kas nav atļauti saskaņā ar Regulu (EK) Nr. 1829/2003, kurā ievērots Regulas (EK) Nr. 178/2002 7. pantā noteiktais piesardzības princips, pienākas noteikt ārkārtas pasākumus, lai novērstu piesārņoto produktu laišanu tirgū Kopienā.
(6)
Saskaņā ar Regulas (EK) Nr. 178/2002 vispārējām prasībām tieši uzņēmējiem, kas iesaistīti pārtikas un barības apritē, pirmām kārtām ir jāgādā, lai pārtika vai barība, kas atrodas viņu pārziņā, atbilstu pārtikas aprites tiesību aktu prasībām, un jāpārbauda minēto prasību izpilde. Tādēļ uzņēmējiem, kas atbild par pārtikas un barības pirmo laišanu tirgū, ir pienākums pierādīt, ka tajā nav piesārņoto produktu. Tālab šā lēmuma noteiktajos pasākumos jāiekļauj prasība, lai konkrētu ASV izcelsmes produktu sūtījumus laistu tirgū vienīgi tad, ja tiek iesniegts analīzes protokols, kurā pierādīts, ka produkti nav piesārņoti ar ģenētiski modificētajiem rīsiem LL RICE 601. Analīzes protokolam jābūt starptautiski atzītiem standartiem atbilstošas akreditētas laboratorijas izdotam.
(7)
Lai sekmētu kontroli, visai tirgū laižamajai ģenētiski modificētajai pārtikai un barībai jāpiemēro validēta atklāšanas metode. Bayer Crop Science tika lūgta iesniegt ģenētiski modificēto rīsu LL RICE 601 noteikšanas metodes un kontrolparaugus. Tā ir iesniegusi divas metodes, ko validējusi ASV Lauksaimniecības ministrijas Grain Inspection, Packers and Stockyards Administration (GIPSA) sadarbībā ar Kopienas references laboratoriju (KRL), uz kuru norādīts Regulas (EK) Nr. 1829/2003 32. pantā.
(8)
Šā lēmuma noteiktajiem pasākumiem jābūt proporcionāliem un tie nedrīkst ierobežot tirdzniecību vairāk nekā nepieciešams, un tādēļ tiem jāaptver tikai tādi produkti, kuros iespējams piesārņojums ar LL RICE 601 un kurus saskaņā ar saņemto informāciju Kopienā ieved no ASV.
(9)
Lai gan Komisija ir izteikusi lūgumus, ASV iestādes nav spējušas garantēt, ka rīsu produktos, ko ieved no ASV, nav LL RICE 601, jo ASV nav nošķiršanas un izsekojamības pasākumu.
(10)
Attiecībā uz lopbarības produktiem vai citiem pārtikas produktiem, uz kuriem neattiecas šā lēmuma noteiktie pasākumi, dalībvalstīm jāuzrauga to piesārņojums ar LL RICE 601. Balstoties uz dalībvalstu sniegtajām ziņām, Komisija lems par attiecīgu pasākumu noteikšanu,
IR PIEŅĒMUSI ŠO LĒMUMU.
1. pants
Darbības joma
Šis lēmums attiecas uz šādiem Amerikas Savienoto Valstu izcelsmes produktiem:
-
lobīti (brūnie) rīsi, tvaicēti, gargraudu A, ar KN kodu 1006 20 15,
-
lobīti (brūnie) rīsi, tvaicēti, gargraudu B, ar KN kodu 1006 20 17,
-
lobīti (brūnie) rīsi, gargraudu A, ar KN kodu 1006 20 96,
-
lobīti (brūnie) rīsi, gargraudu B, ar KN kodu 1006 20 98,
-
daļēji slīpēti rīsi, tvaicēti, gargraudu A, ar KN kodu 1006 30 25,
-
daļēji slīpēti rīsi, tvaicēti, gargraudu B, ar KN kodu 1006 30 27,
-
daļēji slīpēti rīsi, gargraudu A, ar KN kodu 1006 30 46,
-
daļēji slīpēti rīsi, gargraudu B, ar KN kodu 1006 30 48,
-
pilnīgi noslīpēti rīsi, tvaicēti, gargraudu A, ar KN kodu 1006 30 65,
-
pilnīgi noslīpēti rīsi, tvaicēti, gargraudu B, ar KN kodu 1006 30 67,
-
pilnīgi noslīpēti rīsi, gargraudu A, ar KN kodu 1006 30 96,
-
pilnīgi noslīpēti rīsi, gargraudu B, ar KN kodu 1006 30 98,
-
šķelti rīsi ar KN kodu 1006 40 00, ja vien nav apliecinājuma, ka tajos nav gargraudu rīsu.
2. pants
Nosacījumi pirmajai laišanai tirgū
1. Pirmoreiz laist tirgū 1. pantā minētos produktus dalībvalstis ļauj vienīgi tad, ja sūtījumam pievienots oriģināls analīzes protokols, kas balstīts uz piemērotu un validētu modificētu rīsu LL RICE 601 atklāšanas metodi un ko izdevusi akreditēta laboratorija, pierāda, ka produktā nav ģenētiski modificēto rīsu LL RICE 601.
Ja 1. pantā minēto produktu sūta pa daļām, katrai daļai jābūt pievienotam 1. punktā minētā analīzes protokola apliecinātai kopijai.
2. Ja trūkst šāda analīzes protokola, Kopienā reģistrētais uzņēmējs, kurš atbild par produkta pirmo laišanu tirgū, liek 1. pantā minēto produktu pārbaudīt, lai pierādītu, ka tajā nav ģenētiski modificēto rīsu LL RICE 601. Līdz analīzes protokola saņemšanai sūtījums nav laižams Kopienas tirgū.
3. Dalībvalstis informē Komisiju par pozitīviem (nelabvēlīgiem) rezultātiem, izmantojot Pārtikas un barības ātrās reaģēšanas sistēmu.
3. pants
Citi kontroles pasākumi
Ar 1. pantā minētajiem produktiem, kas jau ir tirgū, dalībvalstis veic attiecīgus pasākumus, ieskaitot paraugu ņemšanu izlases kārtā un analīzi, lai pārliecinātos, ka tajos nav ģenētiski modificēto rīsu LL RICE 601. Tās informē Komisiju par pozitīviem (nelabvēlīgiem) rezultātiem, izmantojot Pārtikas un barības ātrās reaģēšanas sistēmu.
4. pants
Piesārņotie sūtījumi
Dalībvalstis veic vajadzīgos pasākumus, lai nepieļautu 1. pantā minēto produktu, kuru sastāvā konstatēti ģenētiski modificētie rīsi LL RICE 601, nonākšanu tirgū.
5. pants
Izmaksu segšana
Dalībvalstis gādā par to, lai 2. un 4. panta īstenošanas radītās izmaksas segtu uzņēmēji, kas atbild par pirmo laišanu tirgū.
6. pants
Adresāti
Šis lēmums ir adresēts dalībvalstīm.
Briselē, 2006. gada 23. augustā

Labels: 17
7
0
3
18